ΟΔΗΓΊΑ 2005/83/ΕΚ ΤΗΣ ΕΠΙΤΡΟΠΉΣ της 23ης Νοεμβρίου 2005 για την τροποποίηση, με σκοπό την προσαρμογή στην τεχνική πρόοδο, των παραρτημάτων Ι, VI, VII, VIII, IX και Χ της οδηγίας 72/245/EOK του Συμβουλίου σχετικά με τα ραδιοηλεκτρικά παράσιτα (ηλεκτρομαγνητική συμβατότητα) των οχημάτων (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους (1), και ιδίως το άρθρο 13 παράγραφος 2 δεύτερη περίπτωση, την οδηγία 72/245/ΕΟΚ του Συμβουλίου, της 20ής Ιουνίου 1972, σχετικά με τα ραδιοηλεκτρικά παράσιτα (ηλεκτρομαγνητική συμβατότητα) των οχημάτων (2), και ιδίως το άρθρο 4, Εκτιμώντας τα ακόλουθα: (1) Η οδηγία 72/245/ΕΟΚ είναι μία από τις χωριστές οδηγίες στο πλαίσιο της διαδικασίας έγκρισης τύπου που καθιερώνεται από την οδηγία 70/156/ΕΟΚ. (2) Οι απαιτήσεις για την ηλεκτρομαγνητική συμβατότητα και οι διατάξεις για τις δοκιμές που διενεργούνται όσον αφορά τον ηλεκτρικό και ηλεκτρονικό εξοπλισμό επικαιροποιούνται συνεχώς μέσω των εργασιών τυποποίησης της Ειδικής Διεθνούς Επιτροπής για τις Ηλεκτρομαγνητικές Διαταραχές (CISPR) και του Διεθνούς Οργανισμού Τυποποίησης (ISO). Κατά συνέπεια, η οδηγία 2004/104/ΕΚ της Επιτροπής (3), η οποία τροποποιεί την οδηγία 72/245/ΕΟΚ, περιέχει αναφορές στις διαδικασίες δοκιμών που περιγράφονται στις πρόσφατες εκδόσεις των σχετικών προτύπων. (3) Μετά την έναρξη ισχύος της οδηγίας 2004/104/ΕΚ, αρκετά πρότυπα έχουν αντικατασταθεί από πιο πρόσφατες εκδόσεις που τα προσαρμόζουν στην τεχνική πρόοδο. Ως εκ τούτου, οι αναφορές στα πρότυπα αυτά είναι απαραίτητο να τροποποιηθούν στην οδηγία 72/245/ΕΟΚ. (4) Επιπροσθέτως, πρέπει να επέλθουν μερικές διορθώσεις συντακτικού χαρακτήρα. (5) Η οδηγία 72/245/ΕΟΚ πρέπει επομένως να τροποποιηθεί ανάλογα, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Τα παραρτήματα Ι, VI, VII, VIII, IX και Χ της οδηγίας 72/245/ΕΟΚ τροποποιούνται σύμφωνα με το παράρτημα της παρούσας οδηγίας. Άρθρο 2 1. Έως τις 30 Σεπτεμβρίου 2006 το αργότερο, τα κράτη μέλη θεσπίζουν και δημοσιεύουν τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία. Κοινοποιούν αμέσως στην Επιτροπή το κείμενο των εν λόγω διατάξεων και υποβάλλουν πίνακα αντιστοιχίας μεταξύ των εν λόγω διατάξεων και της παρούσας οδηγίας. Εφαρμόζουν τις διατάξεις αυτές από την 1η Οκτωβρίου 2006. Όταν τα κράτη μέλη θεσπίζουν τις ανωτέρω διατάξεις, αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της αναφοράς αυτής αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 23 Νοεμβρίου 2005.

[Source: multi_eurlex | Tokens: 2870]